ରାହୁଲଙ୍କ ବିରୋଧରେ କାର୍ଯ୍ୟାନୁଷ୍ଠାନ କେତେ ବାଟ ଗଲା ? ଦିଲ୍ଲୀ ପୋଲିସକୁ ରିପୋର୍ଟ ମାଗିଲେ କୋର୍ଟ - Prameya News7\nନୂଆଦିଲ୍ଲୀ ୨୨।୦୯ଃ କଂଗ୍ରେସ ନେତା ରାହୁଲ ଗାନ୍ଧୀଙ୍କ ବିରୋଧରେ ରୁଜୁ ଅଭିଯୋଗ ଉପରେ କାର୍ଯ୍ୟାନୁଷ୍ଠାନ କେତେ ବାଟ ଗଲା ? ଏହି ସମ୍ବନ୍ଧରେ ଦିଲ୍ଲୀ ପୋଲିସକୁ ଏମିତି ପ୍ରଶ୍ନ କରିଛନ୍ତି ଦିଲ୍ଲୀରଏକ ଅଦାଲତ। ଜଣେ ନାବାଳିକା ଦୁଷ୍କର୍ମ ପୀଡିତାଙ୍କ ପରିଚୟ ଉଜାଗର କରିବା ମାମଲାରେ କୋର୍ଟ ଏମିତି ଆଭିମୁଖ୍ୟ ପୋଷଣ କରିଛନ୍ତି। ଆଡିସିନଲ ଚିଫ ମେଟ୍ରୋପଲିଟନ ମାଜିଷ୍ଟ୍ରେଟ୍ ଧର୍ମେନ୍ଦ୍ର ସିଂହ ନିଜର ରିପୋର୍ଟ ସେପ୍ଟେମ୍ବର ୨୯ ସୁଦ୍ଧା ଅଦାଲତରେ ଦାଖଲ କରିବାକୁ ଦିଲ୍ଲୀ ପୋଲିସକୁ ଆଦେଶ ଦେଇଛନ୍ତି। ଏହା ପରେ ଯାଇ ମାମଲାର ପରବର୍ତ୍ତୀ ଶୁଣାଣି କରାଯିବ ବୋଲି ସେ କହିଛନ୍ତି।\nଏହି ମାମଲାରେ ବିଜେପି ନେତା ନବୀନ କୁମାର ଜିନ୍ଦଲଙ୍କ ପକ୍ଷରୁ ଆଡଭୋକେଟ୍ ନୀରଜ ଅଭିଯୋଗ କରିଥିଲେ ଯେ, ରାହୁଲ ଗାନ୍ଧୀ ଜାଣିଶୁଣି ନିଜର ଟ୍ବିଟରରେ ଦୁଷ୍କର୍ମ ପୀଡିତା ନାବାଳିକାଙ୍କ ପରିଚୟ ଉଜାଗର କରିଥିଲେ। ଅଭିଯୋଗକୁ ଆଧାର କରି ଆଡଭୋକେଟ୍ ନୀରଜ ଦିଲ୍ଲୀ ପୋଲିସର କ୍ରାଇମବ୍ରାଞ୍ଚକୁ ମାମଲାରେ ସମ୍ବନ୍ଧିତ ଧାରା ଅନୁଯାୟୀ କାର୍ଯ୍ୟାନୁଷ୍ଠାନ ନେବାକୁ ନିର୍ଦ୍ଦେଶ ଦିଅନ୍ତୁ ବୋଲି କୋର୍ଟରେ ଦାବି କରିଛନ୍ତି। ଏହି ମାମଲାରେ କଂଗ୍ରେସ ନେତା ବିରୋଧରେ ପୋକ୍ସୋ ଆକ୍ଟ ବ୍ୟତୀତ ଭାରତୀୟ ଦଣ୍ଡ ସଂହିତାର ଧାରା ଅନୁଯାୟୀ, କେସ୍ ରୁଜୁ କରିବାକୁ ସେ ଦାବି କରିଥିଲେ।\nଅଭିଯୋଗ ଅନୁଯାୟୀ, ରାହୁଲ ଗାନ୍ଧୀ ଦୁଷ୍କର୍ମ ପୀଡିତାଙ୍କ ପରିଜନଙ୍କ ଫଟୋ ସେୟାର କରିଥିଲେ ଏବଂ ପରିଜନଙ୍କ ପରିଚୟ ଦେଇଥିଲେ। ଏହି ଫଟୋରେ ପରିଜନଙ୍କ ସଂପୂର୍ଣ୍ଣ ସ୍ପଷ୍ଟ ନଜର ଆସୁଥିଲେ। ଫଟୋ ଜରିଆରେ ଦୁଷ୍କର୍ମ ପୀଡିତାଙ୍କ ପରିଜନଙ୍କ ପରିଚୟ ଉଜାଗର ହୋଇଥିଲା। ତେଣୁ ରାହୁଲ ଗାନ୍ଧୀଙ୍କ ବିରୋଧରେ ପ୍ରଥମ ଦୃଷ୍ଟତାରୁ ମାମଲା ରୁଜୁ କରାଯାଉ ବୋଲି ଦାବି ହୋଇଛି।
